Maður í mjög annarlegu ástandi var handtekinn í sóttvarnarhúsinu við Rauðarárstíg í Reykjavík í nótt eftir líkamsárás, eignaspjöll og brot á sóttvarnarlögum. Maðurinn, sem er smitaður af COVID-19, var vistaður í fangaklefa.
Gylfi Þór Þorsteinsson, forstöðumaður sóttvarnarhúsa Rauða krossins, sagði í samtali við fréttastofu að maðurinn sé í jaðarhóp og þurfi mikla aðstoð. Maðurinn, sem lét sig hverfa úr einangrun í gær sneri aftur um tíu tímum síðar síðastliðna nótt, og var þá í þesslegu ástandi að ekki hafi verið hægt að veita honum slíka aðstoð. Ekki hafi annað verið hægt en að kalla til lögreglu sem fjarlægði manninn til að tryggja öryggi gesta og starfsmanna í húsinu.
Það sem gerist hjá okkur er það að gestur sem var hér í húsi en hafði yfirgefið það þröngvaði sér inn aftur, fer upp á herbergið sitt og lætur þar illum látum.
Að sögn Gylfa Þórs varð líkamsárásin sem málinu tengist ekki í sóttvarnarhúsi og þar væri enginn meiddur eftir nóttina. Umræddir pústrar hefðu því að líkindum átt sér stað annars staðar í aðdraganda handtökunnar.
Það er enginn meiddur eftir þetta, ekki hjá okkur, ég veit svosem ekki hvort þessi líkamsárás sem um er talað hafi verið einhvers staðar annars staðar en hér, en hér var enginn meiddur.